अमित शाह बोले- अब विधानसभा व लोकसभा चुनाव के लिए तैयार हो जाए
उदयपुर यात्रा पर आए केन्द्रीय गृहमंत्री अमित शाह ने जनसभा में राज्य की गहलोत सरकार को निशाने पर लिया और केन्द्र की मोदी सरकार के कामकाज गिनाए। सभा के बाद वे जनजाति वर्ग के बीच बैठे और संवाद किया।
उदयपुर यात्रा पर आए केन्द्रीय गृहमंत्री अमित शाह ने जनसभा में राज्य की गहलोत सरकार को निशाने पर लिया और केन्द्र की मोदी सरकार के कामकाज गिनाए। सभा के बाद वे जनजाति वर्ग के बीच बैठे और संवाद किया।
संवाद में जोर दिया कि 2023 के विधानसभा और 2024 के लोकसभा चुनाव के लिए तैयार हो जाए। जनजाति वर्ग हमेशा भाजपा के साथ रहा और आगे भी कमर कस ले। उन्होंने कहा कि पड़ोसी राज्य गुजरात जैसा करिश्मा अब राजस्थान में करना है।
उदयपुर में सभा स्थल गांधी ग्राउंड से अमित शाह सीधे उदयपुर की 100 फीट रोड स्थित हॉवर्ड जॉनसन पहुंचे। वहां लंच लेने के बाद वे वहीं जनजाति समाज के संवाद कार्यक्रम में शामिल हुए। इसमें करीब सवा सौ जने शामिल हुए। प्रमुख रूप से जनजाति समाज के लोग, भाजपा के जनजाति नेता और सांसद, विधायक व अन्य जनप्रतिनिधि थे।
शाह ने पहले तो आदिवासी वर्ग के लिए केंद्र की नरेन्द्र मोदी सरकार की योजनाओं को लेकर चर्चा करते हुए जानकारी दी। उन्होंने प्रमुख योजनाओं को लेकर बताया और उसके फायदे बताए। बोला कि आजादी के बाद इस वर्ग के लिए भाजपा सरकार ने जो काम किया और कर रहे है वह सबके सामने है।
शाह ने कहा कि गुजरात व राजस्थान की संस्कृति मिलती-जुलती है, ऐसे में जितनी सीटें गुजरात में राजस्थान से सटी जीती है उसी तरह गुजरात से सटी राजस्थान की सभी सीटें जीतनी है। शाह ने हाथ खड़े करवा कर संकल्प दिलाया कि ये सीटें भाजपा जीते।
अंदर बैठक में शामिल हुए प्रमुखजनों के अनुसार शाह उदयपुर संभाग की 28 सीटें बीजेपी को जिताने को लेकर भी अपनी बात कही। उन्होंने आदिवासी वर्ग के लिए भाजपा की ओर से अब तक किए गए काम बताते हुए कहा कि देश के सर्वोच्च पद द्रौपदी मुर्मू को राष्ट्रपति बनाने का काम किया है।
बैठक में जोर रहा कि कोई कितना ही बहकाए, किसी के चक्कर में नहीं आना है, सुनो सबकी-करो मन की तर्ज पर भाजपा के लिए विधानसभा व लोकसभा में पूरी ताकत से काम कर अच्छा परिणाम सामने लाने है।
इस दौरान केंद्रीय मंत्री गजेंद्र सिंह शेखावत, पूर्व मुख्यमंत्री वसुंधरा राजे, प्रदेश भाजपा अध्यक्ष सीपी जोशी, नेता प्रतिपक्ष राजेंद्र राठौड़, सांसद अर्जुनलाल मीणा, बांसवाड़ा सांसद कनकमल कटारा, ग्रामीण विधायक फूलसिंह मीणा, डूंगरपुर सभापति अमृतलाल कलासुआ, भाजपा नेता चुन्नीलाल गरासिया, जनजाति मोर्चा जिला प्रभारी नरेन्द्र कुमार मीणा, सहित कई विधायक व अन्य जनप्रतिनिधि मौजूद थे।
सांसद अर्जुन लाल मीणा ने मीडिया से बातचीत में कहा कि शाह ने बैठक में संदेश दिया कि देश में आदिवासियों व पिछड़े वर्ग के लिए भाजपा ही काम करती है। इस क्षेत्र के जनजाति भाई महंगाई राहत कैंप लगाने वालों के साथ रहने वाले नहीं है, कुछ ही महीने चुनाव में बचे है और बहकाने का काम कर रहे है जबकि आदिवासी उनके साथ कभी नहीं होंगे।
शाह को हस्त निर्मित पेंटिंग भेंट की
होटल में जितेश कुमावत, कविता कुमावत, गीता देवी कुमावत, उदयपुर के मेयर गोविंद सिंह टांक, पूर्व सभापति युधिष्ठिर कुमावत ने शाह का स्वागत किया। सम्मान स्वरूप शाह को नारायण भक्ति पंथ की तरफ से कुमावत परिवार द्वारा हस्त निर्मित पेंटिंग जिसमें नारायण भक्ति पंथ के प्रवर्तक संत लोकेशानंद का भी हस्त निर्मित चित्र है भेंट किया। पंथ के ही योगेश कुमावत, दुर्गेश कुमावत, ईश्वर कुमावत, डा रवि टांक परिवार के सदस्यों ने शाह का अभिनंदन किया।